Uusi siirto: Suomi ja Ruotsi harjoittelevat ensi kertaa yhdessä toimintaa valeuutisia ja trollaamista vastaan

Suomi ja Ruotsi pitävät yhteisen harjoituksen, joka keskittyy informaatiovaikuttamiseen, kuten valeuutisiin ja trollaamiseen. Harjoitus järjestetään Helsingissä marraskuussa. Asian vahvistaa Valtioneuvoston kanslian johtava viestintäasiantuntija Jussi Toivanen . Mukana on noin 20 virkamiestä Suomesta ja Ruotsista. He ovat eri alojen osaajia. Toivanen ei halua tarkemmin määritellä osallistujien taustaa. Harjoitukseen osallistuu myös Naton strategisen viestinnän osaamiskeskuksen asiantuntijoita. –Harjoituksen valmistelu käynnistyi noin vuosi sitten, mutta asia on ollut puheen alla jo pidempään, Toivanen kertoo Aamulehdelle. Konkreettinen aloite järjestää harjoitus oli Suomelta peräisin. Toivasen mukaan harjoitusta johtaa turvallisuuskomitean pääsihteeri Vesa Valtonen . Toivasen mukaan Ruotsi on suhtautunut harjoitukseen hyvin myönteisesti. Hän painottaa, että maat ovat tehneet tiivistä yhteistyötä jo aiemmin. –Suomessa on harjoiteltu informaatiovaikuttamista jo aiemmin maan sisällä, mutta nyt tätä tehdään tietääkseni ensimmäistä kertaa ulkomaan kanssa. Toivasen mielestä harjoituksen olisi voinut järjestää jo aiemminkin. –Infovaikuttaminen on kansainvälinen ilmiö, johon on varauduttu jo pitkään. Ihmettelenkin, miksei tällaista harjoitusta ole järjestetty aiemmin. Mitä harjoitus pitää sisällään? –Käymme läpi tyypillisiksi havaittuja informaatiovaikuttamisen tapoja ja ja harjoittelemme niihin vastaamista. Lisäksi pohdimme myös informaatiovaikuttamisen tulevaisuutta. Harjoitteletteko esimerkiksi käsittelemään trollaamista? –Keinot ovat monia. Peilaamme kokemuksiamme infovaikuttamisesta. MIksi harjoitus halutaan järjestää? –Viranomaisten täytyy pystyä varautumaan uusiin ilmiöihin. Tämä harjoitus peilaa sitä, miten maailma on muuttunut. Osana varautumistoimintaansa viranomaiset harjoittelevat säännöllisesti erilaisia tilanteita varten.